LidanRubinov/Halacha-QA huggingface dataset:
שאלה: חימום אוכל בשבת לבני עדות שונות: אני אשכנזי והתארח אצלי בשבת בן עדה הנוהג לחמם נוזלים בשבת על גבי הפלטה. האם הוא יכול לשים על הפלטה ואוכל לאכול יחד איתו לכתחילה?
תשובה: הוא יכול לשים  לכתחילה לא ראוי שתאכלו את זה, משום שכל עדה צריכה לנהוג לפי הפסקים שלה ויהודי אשכנז לא נוהגים לאכול מאכלים נוזליים שהוחמו בשבת. אם הימנעות מאכילה יכולה לפגוע בכבוד הבריות זה משהו אחר, אבל במצב רגיל לכתחילה אל תאכלו את זה.
שאלה: טלוויזיה בבית: ב"ה יצא לראות כמה מאמרים בנוגע לנזק של הטלוויזיה ואחרי טיפה עיון בנושא שאלתי: האם ליהודי מותר מראש לראות תוכנית כשהוא יודע שתופיע בת עם מכנסיים (ואין תוכנית שזה לא קורה)? אם התשובה היא לא, אז מאיפה בכלל חצי מהציבור הדתי מחזיק טלוויזיה בביתו? אין שום תוכנית שאין שם בת עם מכנסיים שרוולים קצרים ולא נפרט.
תשובה: אסור להתסכל על נשים שאינם צנועות כדי להנות מהם. במקומות מכוסים יש איסור הסתכלות גם ללא הנאה. אולם במכנסיים לא מדובר שרואים את גוף האישה אלא הלבוש אינו צנוע ומבליט את אברי האישה. במקרה זה רק התבוננות באבריה אסורה. לכן אם אדם מסתכל ללא תשומת לב לבליטת אבריה אין איסור. אולם זה לא מתיר להחזיק טלויזיה. באופן פשוט יש איסור להחזיק מצד "לא תתורו אחרי לבבכם ואחר עינכם". גדר אחרי לבבכם לא פשוט. אולם אחרי עינכם נראה שבטלויזיה ודאי מגיעים לכלל איסור בנושא זה ולכן אין להחזיק טלויזיה בבית. אם מישהו מחזיק טלויזיה, צריך שיהיה פיקוח על כך על ידי האישה שהיא יכולה לסנן מה לראות ומה לא לראות. יש רמות שונות בציבור הדתי. יש עבירות שאנשים דשים בעקבם. זה קיים בכל הציבורים. הציבור הדתי הלאומי רוצה להיות מעורב עם הבריות ולהיות בהקשבה בכדי להיות חלק מן ההויה הישראלית. זה מה שדוחף אותו להחזיק בטלויזיה שהיא ודאי אחד מן האפשרויות להכיר את השפה הישראלית ההווית. יש חלק אחר שפשוט מושפע מן התרבות המערבית והערכים המודרניים וזה העובדה שלו בשיתוף. הדרך לתיקון לא עוברת רק בקביעת הלכות והכרזת הכרזות.לפעמים דווקא דרך זו גורמת להרס נוסף. הדרך לתקן היא מורכבת יותר. אשרי מי שיודע כיצד לתקן.
שאלה: מסיבת הודיה כפולה בערב פסח: נולדה לנו בת בשעה טובה לפני שבועיים. אני האבא עברתי ניתוח חירום לפני שבוע. אנחנו מרגשים צורך לקיים מסיבת הודיה כפולה במיידי וקבענו ליום שישי ערב שבת הגדול. להרבה אנשים זה לא נוח בתאריך זה בגלל ערב פסח. האם יש להתחשב באנשים או ללכת לפי הצורך שלנו כזוג לקיים את מסיבת ההודיה בסמוך לאירועים?
תשובה: עיקרה של מסיבת ההודיה היא לפרסם את חסדיו של הקב"ה ולהרבות ב ואת זה יש לעשות דווקא ברוב עם, ולכן עדיף לקבוע תאריך שיוכלו להגיע אליו בני משפחה רבים. מכל מקום לא לדחות את המסיבה יותר מדאי, שכן פעמים שדחייה ארוכה מדאי גורמת שבסוף לא עושים סעודת הודיה כלל. ומזל טוב
שאלה: למכור חמץ גמור: האם אני חייבת להתפטר מחמץ גמור או שיש מקום למכור אותו במסגרת המכירת חמץ? כגון, פסטות, עוגיות, בצקים קפואים, למיניהן.
תשובה: טוב לא להשאיר חמץ גמור בבית. לא תמיד אנשים יודעים להיזהר. גם אם משאירים חמץ לא גמור יש לייחד לו מקום ולסגור אותו כדי שיהיה סימן שלא יכשלו בו. בנוסף, לא כולם בקיאים בהלכות מקח וממכר ויכול להיות טעות במכירה. משאירים תה, קפה וקטניות, אפילו שיכול להיות תערובת חמץ, זה כבר לא חמץ גמור. אם יש לו וויסקי וכד' שיהיה לו הפסד אפשר למכור וילך לרב מומחה. הרב אינו קונה את החמץ אלא רק השליח ועדיף שיהיה עם רישום כדי שלא יפלו טעויות. אם יש לו הפסד מותר גם חמץ גמור אם יכול להתפטר על ידי אכילה או לתת גם לחבירו, עדיף שלא יהיה חמץ גמור. הרה"ג שלמה עמאר
שאלה: לא בבית בפסח: אני לא נמצא בפסח בבית, האם יש למכור את כל הבית? ובמידה ואצטרך להיכנס לבית שלא הכשרתי לקחת משהו, האם מותר להיכנס?
תשובה: לא מוכרים את הבית לגוי יש בכך איסור לא תחנם, וגם אם היית מוכר היה אסור לך להיכנס. מוכרים רק את החמץ. אולם המכירה נעשית בערב פסח בבוקר בעוד שבאור לארבע עשר החמץ היה ברשותך וחייב בבדיקה ובביעור. מי שנוטש את הבית לכל הפסח חייב לנקות את הבית מכל חמץ ולבודקו, הוא רק לא צריך להכשיר אתך המטבח. אם הוא מבקר בבית בפסח, שלא ייכנס למטבח בגלל שיש בו כלים ומצרכים לא כשרים. אם הוא רוצה לשתות מים, למשל, שיביא אתו כוס חד פעמית וישתה מברז אחר, שלא במטבח.
שאלה: בדיקת חמץ בבתי-מלון: איך מתבצעת בדיקת חמץ בבתי מלון? הרי הבדיקה צריכה להיעשות לשם בדיקה דווקא בליל י"ד - וכי המנקות בבית המלון מתאגדות לבדוק באותה עת את כל המלון או שמא נוהגים כדין בדיעבד ומנקים ביום י"ד - כפי השיגרה של המנקות? האם אורח שישהה בבית המלון בכל הפסח לא צריך לבדוק את חדרו במלון? מה אם ישהה רק חג ראשון?
תשובה: אם הולך ביום שלפני הבדיקה חייב לבדוק. אם הולך בערב פסח יבדוק בלי ברכה, ואם בדק בביתו יכול לכוון של אתמול גם על בדיקה זו. אפשר לבדוק על ידי חלון גדול אבל עדיף גם עם נר. יבדוק בפינות ששייך שיש בהם חמץ, בפינות החדר ובמקרר, אם יש. הלוואי שיספיקו בעלי המלונות לבדוק במטבח ובחדרי האוכל, שם אנחנו דורשים אותם לבדוק על ידי המשגיח. בחדרים כל אחד יבדוק וידאג שיהיה נקי ובעיקר יבדוק במקומות שרגילים לשים בהם חמץ. הרה"ג שלמה עמאר
שאלה: האכלת תוכים בפסח : לך כבוד הרב, ברשותך אומר שקראתי מספר תשובות הנוגעות לשאלתי, ומדובר במזון לתוכים. 1. הבנתי לגבי הדוחן, קיטניות ופירות, אך מאחר ואני מגדל תוכים שזקוקים שאאכילם (בוקעים במדגרה) בדייסה מיוחדת ואינה כשירה. האם מבחינת הדת יש היתר כזה, שהרי במידה ולא אאכילם הם צפויים למוות? אני מציין שאין תחליף למזון בנמצא, לא בארץ ולא בחו"ל והגוזלים תלויים במזון זה על מנת שלא ימותו. 2. האם על פי דין מותר לשנות את מזונם של התוכים או לא להאכילם במזון אליו הם מורגלים גם אם יודעים שהסיכויים מאוד גבוהים שהתוכים ימותו או יחלו? כלומר, האם עדיף נניח להפריד את התוכי עם מזונו במקום נפרד ולהמשיך ולתת לו מזון (ואולי לבצע עברה) או שהדת אומרת "על אף שיתכן מאוד שהתוכי ימות עדיין עליך להפסיק את מזונו שאותו הוא מכיר ואוכל ולא לבוא במגע עם מזונו" אשמח לקבל תשובות לשאלותי. מראש.
תשובה: אין בעיה לתת קטניות. לבעלי חיים יש אוכלים כשרים לפסח. יש תוכים קטנים שצרכים להאכיל אותם בעיסה של חמץ ואומרים שאי אפשר לתת משהו אחר, אני חושב שלכל דבר אפשר למצוא פיתרון, כמו קינואה לתוכים אלו. לטחון אותו דק ולעשות ממנו עיסה. הקינואה אינה חמץ ואינה נקראית קטניות גם לאשכנזים. לעופות מותר קטניות כי זה רק מנהג וזה רק לעופות ואינו מתערבב, ואם אין לעופות משהו אחר אפשר להקל, וקינואה וודאי אפשר. הרה"ג שלמה עמאר
שאלה: לימוד תושב"ע וכוונה בתפילה: 1.מה החשיבות של לימוד תושב"ע (משניות) בעל פה? 2.כתוב במסכת ברכות (גמרא) שבזמן שמתפללים תפילת שמונה עשרה צריך לכוון כעומדים לפני הקב"ה. לכאורה צריך לכוון בכול התפלה כמי שעומדים לפני הקב"ה שהרי אנו מתפללים בלשון נוכח לדוגמא: 1."ישתבח שמך לעד מלכנו" (יוצר אור) 2."ברוך אתה ה " (בכול התפלה) ויש עוד מאות דוגמאות אם כן לכאורה בכול שאר התפילה צריך גם כן לכוון כעומדים לפני הקב"ה?!
תשובה: המשניות הם הבסיס של תורה שבעל פה. יש מצוות ושיננתם לבניך - שיהיו דברי תורה מחודדים בפיך. הלימוד בעל פה גורם לכך שהדברים יותר מחודדים בפיו. בנוגע לעמידה בזמן תפילת העמידה. יש להבחין בין תפלת י"ח שתוקנה כתפילת עמידה לבין אמירת שאר ברכות. גם בכל רגע אדם צריך להרגיש שהוא נמצא בבית המלך אולם יש הבדל בין אדם שנמצא בבית המלך או עומד בפני המלך. בכל הברכות אדם משבח את ה' אולם לא נקרא כעומד בפני המלך. אדם משבח וה' רואה ומשפיע לו ברכה ושפע. תפלת י"ח היא מוגדרת כאדם שעומד והמלך מולו. יש כאן דיבור פנים בפנים. רק הנוסח הוא בלשון נוכח. הנוסח בלשון נוכח משום שיש צד של נוכחות אלוקית בכל מקום. בתפילה גם ללא אמירת לשון נוכח אדם עומד והשכינה כנגדו. עוד הבחנה שאמר בספר נפש החיים. הברכה לא נאמרת בדרך של קורבן ומסירות נפש של עצמו, האדם יש לו מציאות והוא רוצה להוסיף עליה ברכה אלוקית. אולם בתפלת העמידה האדם מבטל את אישיותו ומוסר את עצמו כקורבן לפני הקב"ה. ההתבטלות הזאת היא מכוח הנוכחות האלוקית שמבטלת את מציאותו של העולם ושל האדם.
שאלה: אכילת מצה ומרור בליל הסדר: לדעת הסוברים שיש לחשב כזית לפי משקל ולא בנפח: א. מהי הכמות המשוערת במצת יד שמורה? ב. מספר עלי חסה בינוניים? ג. כיצד יש לחלק את המצות של המברך למסובים?
תשובה: כזית זה שלושים גרם. כל מצה של יד יש בה כשלוש כזיתות. והטוב ביותר להכין במשקל שקיות עם 30 גרם ולשים לפני המברך והוא יחלק לכל אחד שקית שיש בה כזית. ואם לא הכינו לפני החג אפשר לשקול גם בחג. הרב שלמה עמאר
שאלה: דיסת דגנים מעורבים: האם דיסת דגנים מעורבים היא חמץ וצריך לזרוק? אם יש לי חבילת פסטה האם מותר לי למכור במכירת חמץ? וישר כח.
תשובה: חמץ ממש או תערובות חמץ לא מוכרים אלא משתדלים לאכול עד ערב פסח. אם בכל זאת נותר משהו שורפים. רק כמות גדולה של חמץ שיש בה משום הפסד מרובה נוהגים למכור. דגנים ופסטה הם חמץ גמור.
שאלה: תמונה עם פסוק בחדר שינה: האם מותר לתלות בחדר שינה של זוג נשוי תמונה עם פסוק מדברי הימים ופירוש של רבי נחמן מליקוטי מוה"רן ללא שם ה?
תשובה: אין לתלות פסוק שלם או שם קדוש בחדר שינה. מימרה תורנית שאינה פסוק או שם מותרת.
שאלה: עבודה שעושה לי רע: במשך כמעט 6 שנים אני עובד במקום עבודה מסודר עם משכורת טובה ותנאים טובים. אך מהיום הראשון שלי בעבודה ממש רע לי בעבודה, רוב החברים לעבודה לא נחמדים והאוירה לא טובה בכללי. חוץ מזה שסוג העבודה הזה ממש לא מתאים לי מכיוון שרוב היום הוא בבטלה אין יותר מידי עבודה ויש הרגשה כאילו החיים מתבזבזים סתם רק בשביל תלוש המשכורת. היום אני נשוי ואב לבת. ורציתי לדעת מה אומרת היהדות על כך, האם להישאר בעבודה שעושה לי רע אבל השכר שלה טוב (ואני ממש מרגיש שזה עולה לי בבריאות) או לעזוב את העבודה ולמצוא משהו שמתאים לי יותר. חשוב לי לציין שאני מוסמך בהוראה של חינוך גופני ואני אוכל לעבוד בתחום הזה אך בשכר נמוך משמעותית.
תשובה: מאד קשה לענות משהו חד משמעי. בכל עבודה יש שני דברים. העבודה היא ערך כשלעצמו, העבודה היא הדרך שבא מביאים לתיקון העולם וישובו. מלבד זאת העבודה היא גם אמצעי שמכוח העבודה האדם זוכה בממון וזה מאשר לו לחיותו להיות שמח בחלקו. להבנתי, גם האדם בהשתדלותו יכול לקבוע האם יהיה עני או עשיר. ודאי שבספרים רבים כתוב על מידת הבטחון ועל כך שאדם צריך להאמין שהוא עושה השתדלות לצורך פרנסתו אולם הקב"ה הוא המחליט מה יהיה הברכה שיראה בעולם הזה. יכול האדם להרויח כסף רב אולם הקב"ה יגרום שיאבד את כספו במחלה ח"ו או שיגנב כספו. יכול אדם לעבוד מקצת והקב"ה יזכה אותו שיהיה לו שפע של ברכה בחייו. אולם גם רצונו של האדם היא משמעותית בשאלה כיצד הקב"ה ינהג כלפיו. אדם שרוצה בעושר משום שחושב שניסיון העניות יכול לגרום לו למידות מגונות אזי הקב"ה ישגיח עליו בצורה אחרת מאדם שרוצה עניות משום שחושב שנסיון העושר קשה לו. הקב"ה בהחלט מתחשב גם ברצוננו. כך שאין אני רואה סתירה בין מידת הבטחון לבין ההשתדלות והרצון של האדם האם להיות עני או עשיר. אם כן ודאי שעמדת היהדות שאדם צריך להשתדל כמה שיותר לעבוד בדבר שהוא מתאים לו, בונה את העולם ומשמח אותו. עבודה שאינה מביאה תועלת או שאינה מתאימה לאדם אינה רצויה. אולם בעבודה מלבד עצם ההתבוננות על הערך העצמי שבה יש את הרצון של האדם האם הוא בוחר בעניות או בעשירות. כאן האדם יכול לבחור. במקרה שאתה מתאר נראה שהעבודה שאתה עובד בא עתה לא רק שאינה מתאימה לך אלא היא גורמת לך למידות שאינם טובות. אתה נכשל בעצבות ואי שמחה. לכן אם יש סיכוי סביר שתוכל לשנות ולמצוא עבודה שתוכל לשמוח בה יותר, אני מציע לך להעיז ולשנות את מקום עבודתך.
שאלה: אצ"ג וישראל אלדד: לכבוד הרב יעקב אריאל שליט"א זה כמה שנים אני עוסק לפרקים בשירתו של אורי צבי גרינברג והגותו של ד"ר ישראל אלדד. במהלך לימודיי נתקלתי בעומקם של הדברים ובקשרים שיש בין דבריהם לנאמר להבדיל בפי חכמינו ובראשם הרב זצ"ל. היה ברצוני לשאול את כבוד הרב מה יחסו- יחסה של תורה להגותם של השניים וכן מה היה יחסם של הרב זצ"ל והרצי"ה לשניים הנ"ל ולהגותם, והאם היה קשר אישי ביניהם.
תשובה: יש קרבת רעיונות, אם כי לא זהות, בין השנים לרב קוק. בעיקר בנושאים הלאומיים. צריך לזכור ששניהם, עם כל הערכתם למורשת ישראל, לא היו אנשי תורה ממש. נוכחתי פעם במפגש בין הרב צבי יהודה לבין ישראל אלדד. הייתה הערכה רבה ביניהם. יש להניח שהיו עוד מפגשים ביניהם.
שאלה: ברכת ש"ץ על טלית של ציבור: אני אשכנזי. האם כאשר אני עולה כשליח ציבור עם טלית של הקהל, אני מחויב לברך עליה? ונניח שהרב ישיב לי שישנם רבנים ספרדים הפוטרים מברכה. האם יהיה לי מותר לנהוג על פיהם?
תשובה: כן, גם לך יש חלק בזה וזה נהפך להיות שלך. בעליה לתורה או לדוכן אין צורך לברך.
שאלה: מעשר כספים לזוג צעיר: אנחנו זוג צעיר, אני ב"ה עובד ואשתי מידי פעם. יש לנו הוצאות כמו שכ"ד אוכל חשמל מים וכו מה שנקרא הוצאות שוטפות. כמו כן אנחנו בשלבי קניית דירה וחוסכים עבור קניית דירה ע"מ שהמשכנתא תהיה נמוכה ככל שאפשר. 1. האם אנחנו יכולים לתת את המעשר בסוף כל חודש לאחר שניקינו מהמשכורת את כל ההוצאות (שכ"ד אוכל לימודים הוצאות על הבית וכו )? 2. האם ניתן לא להפריש מעשר מהכסף אותו אנו חוסכים לדירה, ע"מ שתהיה משכנתא נמוכה?
תשובה: מעשר כספים הוא מנהג ראוי ויפה, אך אינו דין מפורש שחובה לתת, ולכן זוג העובד ומרוויח מספיק ע"מ שיוכל לחיות כפי שצריך בלי להכנס לחובות וכדו' טוב שיתן מעשר כספים, ולא שייך להוריד את כל ההוצאות שיש לאדם כגון טלפון חשמל וכדו'. ולגבי שאלתך השניה כיון שבכך אתם תמנעו מלקחת הלוואה גדולה בעתיד, נראה לעניות דעתי שאפשר לא להפריש מעשר מכסף המיועד לקנייית דירה.
שאלה: אוכל לאוגרים בפסח: יש לי שני אוגרים והאוכל שלהם לדעתי קטניות אך לא חמץ אודה לך אם תוכל לענות לי אם האוכל שלהם חמץ ואסור לשימוש בפסח או מותר לשימוש עפ"י פירוט המרכיבים הבא: חיטה, שעורה, גרגרי אפונה, תירס, גרעיני חמניה, כוסמת ודברים כאלה. (אנו ספרדים ואוכלים קטניות בפסח - אם יש צורך בנתון זה) אודה לך אם תוכל לענות לי לפני חג הפסח על מנת שאוכל להערך בהתאם.
תשובה: חטה ושעורה יכולים להיות חמץ ולכן צריך לדעת בדיוק איך הכינו את האוכל וכן שלא ישפך על האוכל שום טיפת מים. נראה לי שיש למצוא אוכל כשר לפסח. קטניות מותר להם.
שאלה: השארת מצלמה מערב חג: האם מותר להשאיר מצלמת וידאו פועלת מערב חג. על מנת שתפעל ותצלם את ליל הסדר. המצלמה תכבה מאליה כאשר יכבה החשמל בבית בעזרת השעון שבת. הכוונה להפעיל לפני החג ולא לגעת יותר.
תשובה: אני חושב שכן, זה אוטומט ואדם לא עושה שום דבר. התנאים להיתר.
שאלה: למשוך זמן בעבודה: אני עובד בעבודה. בתקופה הזאת לעתים קרובות אין הרבה עבודה ובעל הבית נותן ממש מעט עבודה לכל היום, כי אין יותר עבודה. הוא לא יודע כמה זמן לוקחת כל העבודה, ולפעמים מסיימים את העבודה מהר יותר ממה שהוא מצפה, והוא לא מאמין או מעוניין שאומרים לו שסיימנו כ"כ מהר, אז נאלצים למשוך זמן בעבודה. מצד שני אם נגיד לו שהעבודה לוקחת מעט זמן, פשוט אין לו מה להביא לנו עוד, וכך יוצא שאין בנו צורך. והמשרה היא שמונה שעות. מה עושים המקרה הזה, האם זה גזל?
תשובה: באופן פשוט חלה עליכם חובה לדווח למעסיק על כך שהעבודה אינה לוקחת כל כך הרבה זמן, שכן יש במידע זה משום השבת אבידה. דהיינו שידע בעל העסק שהוא מפסיד כסף על העובדים. אומנם יש להניח שבעל העסק מודע לכך שיש תקופות עמוסות יותר ויש פחות, אך אם בכל זאת ברור לכם שאיננו שם לב למתרחש בשטח, חובה לידע אותו. הרב חננאל פאטשינו.
שאלה: ביעור פירות שביעית לתימנים: מתי חל מועד הביעור לרימונים, שכן עדיין ניתן לקנות אותם בשוק בעונה זו? כמו כן, מהי דרך הביעור לשיטת תימנים הנוהגים כרמב"ם?
תשובה: זה שאפשר להשיג עדיין רימונים איננו מהווה שיקול בשעת הביעור. הקובע לביעור עד מתי יש על העצים, ולא בבתי קרור ומחסנים. זמן הביעור של הרמונים היה בשבט תשס"ט, לפני כחודשיים. למרות שהתימנים נוהגים כרמב"ם, אולם בדבר שהיה מנהג ברור בארץ ישראל שלא לאבד את הפירות אין להפסידם גם כיום, ואפילו הנוהגים כרמב"ם אסור להם לאבד את הפירות שיש בהם קדושת שביעית. אם הם מאד חוששים יכולים לתת את הפירות לכל יהודי אחר, שהוא יפקיר כעת ויאכל את הפירות בקדושה. בברכת התורה והארץ הרב יהודה הלוי עמיחי
שאלה: מנהג הבבלא בערב פסח: אבקש לדעת, מהו מקור המנהג (של הספרדים) בערב פסח להעביר בסיבובים את צלחת הפסח מעל ראש הסועדים תוך שירת "בבלא יצאנו ממצרים, הא לחמניא בני חורין".
תשובה: הרמב"ם בתחילת נוסח ההגדה שכתב בסוף הל' חמץ ומצה כתב ו, נוסח ההגדה שנהגו בה ישראל בזמן הגלות, כך הוא: מתחיל על כוס שני ואומר, בבהילו יצאנו ממצרים. והמנהג לומר בבהילו וכו', מקורו מאחד הקדמונים רבינו יצחק אלחדאב זצ"ל שהיה תלמידו של ר"י בן הרא"ש וזה לשונו: "ומנהג ספרד להגביה הקערה בידו ואומר הא לחמא עניא,ונהגו להקיף הקערה סביב ראשי הקטנים". והחיד"א כתב שכן ראה בעיר תוניס. וכ"כ הגר"ח פלאג'י בספרו חיים לראש. וכמה טעמים מובאים למנהג זה והם: א. זכר לענני כבוד. ב. להמחיש למסובים שכך יצאו ממצרים דהיינו בבהילו שהוא לשון בהלה וחיפזון. ג. שישאלו הקטנים מה נשתנה. ד. להורות שהן מסתופפים בצל המצות. ה. בזכות עשרה מצות הרומזים ליו"ד ספירות שיגן עלינו, וגם שהקערה מעל ראשינו דומה לכנפי היונה, שהיונה כנפיה מגינות עליה, אף ישראל המצוות מגינות עליהם.
שאלה: ניקיון חדרי לפסח במקום העבודה: כבוד הרב, אבקש עצה כיצד עלי לנהוג במקום עבודתי לקראת הפסח וכן בימי הפסח עצמו (בעז"ה אעבוד בכל ימי חול המועד כולל יד ניסן בלית ברירה): תחילה עלי לציין כי מדובר באולם גדול המחולק לכמה חדרים ועמדות OPEN SPACE - סוג של עמדת עבודה בה יש שולחן וכסא, היא סגורה משלושה צדדים בלבד ללא תקרה- התקרה משותפת לכל חלל האולם. המטבח משותף לכולם אך אינני משתמשת בו כלל. במקום עבודתי הרוב אינם שומרי תורה ומצוות עדיי, ומדי שנה ישנן בעיות רבות לקראת הפסח ובמהלכו. מלבד ניקיון העמדה שלי עד כמה שאוכל האם ישנם דברים נוספים שעלי לעשות לפני החג כמו בדיקת חמץ? לומר את נוסח ביעור חמץ ביד ניסן? האם ישנם דברים מסוימים עליהם עלי להקפיד בימי חול המועד?
תשובה: עליך לבער רק את החמץ שבאחריותך. לבדוק אותו ביום האחרון לעבודתך לפני פסח. לבטל את החמץ בתום הבדיקה, וכן בער"פ בסביבות השעה 11.00. בפסח אל תכנסי למטבח.
שאלה: נישואים בין אשכנזי לספרדיה: האם ספרדיה מתחתנת עם גבר אשכנזי אם חייבת היא לקבל על עצמה מנהגים אשכנזים או שהיא עדיין יכולה להמשיך לנהוג כספרדיה?
תשובה: בכל דבר האשה צריכה ללכת אחר מנהגי בעלה, אא"כ בעלה איניו מקפיד.
שאלה: ברזל לאישה בהריון: האם צריך כשרות על כדורי ברזל(כדורים בלי טעם לבליעה) לאישה בהריון (שע"פ המלצת האחות הכדור נחוץ) וכן לגבי חומצה פולית?. והאם יש הוראות שונות בקשר לפסח?
תשובה: בעיקרון צריך הכשר. ניתן לחפש באינטרנט אם יש הכשר. אם אין הכשר והתרופה נחוצה מאוד, אם אין לה טעם מותר לבולעה.
שאלה: לשון הרע על הורים: איזה תיקון יכול להיות ללשון הרע על אמא ואבא?
תשובה: התיקון ללשון הרע על אמא ואבא הוא לדבר עליהם טוב. התיקון הוא לא רק לשנות את הדיבור מרע לטוב אלא בעיקר לשנות את המחשבות בנוגע לאבא ואמא. יש ללמוד את הנושא של לימוד זכות בכדי לדעת כיצד חושבים טוב על השני. בנוגע לאמא ואבא יש ללמוד על מצוות כיבוד אב ואם. הערך של האבא והאימא אינו תלוי במעשיהם כלפיך. הערך שלהם הוא עצמי. הם חלק ממך ואתה חלק מהם. כמו שאתה לא יכול לשנוא את עצמך ולא ראוי שתדבר רע על עצמך כך גם ההורים יש בהם בחינה שהם שותפים בך. חלק ממך זה בעצם האבא והאמא. אחד הסיבוכים הגדולים ביותר כשאדם מדבר רע על עצמו.
שאלה: כשרות אוכל של חבר: אני לומד בישיבת הסדר, ורצוני לדעת, האם חבר שמביא אוכל מביתו נחשב לכשר או שאני צריך לבדוק האם מקפידים אצלו בבית מספיק על כשרות? אם יש צורך לבדוק, איך אני יכול לבדוק זאת במקרה זה ובמקרים אחרים (כגון בצבא)?
תשובה: על השאלה הזאת קשה לענות באופן גורף, תלוי באיזה בית מדובר וכיצד האמא שם מקפידה. אי אפשר להגיד באופן גורף שהכל תמיד ר בגלל שהוא לומד בישיבה, יכול להיות שאמא שלו לא יודעת לנפות קמח או לא יודעת להפריש חלה. יש כל מיני בעיות בכשרות, אני לא חושב שאפשר לסמוך שכל אוכל שכל בחור מביא הוא מאה אחוז ר אלא אם אתה מכיר את המשפחה והבחור הזה יודע מהי כשרות והוא אומר שבבית שלו אמו מקפידה על כל דבר.
שאלה: טעם מצוות כיסוי הדם: כבר זמן מה אני מנסה למצוא תשובה לשאלה - מה טעם המצווה של כיסוי דם בשחיטה של חיות ועופות ולמה לא מכסים דם של בהמה?
תשובה: זה לשון ספר החינוך: "משרשי המצוה, לפי שהנפש תלויה בדם, כמו שאמרנו באיסור דם ולכן ראוי לנו לכסות הנפש ולהסתירו מעין רואיו טרם נאכל הבשר, כי גם בזה נקנה קצת אכזריות בנפשינו, לאכול הבשר והנפש נשפך לפנינו. ובבהמות לא נצטוינו כך לפי שדם הבהמה ניתן לקרבן לכפרה על נפשותינו ואי אפשר לכסותו, ואחר שכן לא רצתה התורה לחלק לנו בין מוקדשין לחולין. ואם גם במין העופות יש מהן קרב לגבי מזבח, מועט הוא, ולדבר מועט לא תחוש התורה לעולם, ומפני כן חייבתנו בכיסוי דם העופות בכולן".
שאלה: הקב"ה נסתר והיחס לרע בעולם: 1. למה הקב"ה נסתר ממנו, למה אנחנו לא יכולים לראות אותו? 2. הבנתי שהרע הוא בעצם טוב אבל יש אנשים שלא מבינים את זה ומתרחקים יותר עד שהם חוזרים בשאלה. אז למה הקב"ה עושה את זה אם הוא יודע שזה מה שיקרה מזה?
תשובה: הקב"ה הוא לא מציאות שמתלבשת בגוף או בכל דבר אחר שיכול להיקלט על ידי חמשת החושים שלנו. לכן בעולם הזה שאנו קולטים דברים דרך החושים קשה לנו לראות את ה'. אולם ככל שאנו מתבגרים שיודעים להתנתק מכך שהחושים הם מכתבים לנו את המחשבות והדמיונות ואנו בוניםלנו עולם שהוא לא תלוי בחמשת החושים, כך נצליח יותר לצייר לעצמנו את האמונה הטהורה בקב"ה. ילד שאין לו חוש ביקורת מפותח מאמין מכוח הדמיון. הדמיון יכול לקלוט דברים שהם מעבר לחמשת החושים. אולם ככל שאנו וגדלים וכוח המחשבה והביקרת שלנו מתגבר כך אנו מאבדים את כוח הדמיון הילדותי. כאן בעבודה קשה אנו צריכים להתחיל ליצר כוח דמיון נקי וטהור. כוח הדמיון הזה יהיה קשור לרצון שלנו ולחכמה שאנו נפתח בעצמנו. הרצון והחכמה מובילים אותנו אל ה' ואנו מצליחים לפתח בתוכנו כוח אמונה לא של ילדים קטנים אלא של גדולים. בנוגע לשאלת הרע בעולם, אנו לא חושבים שהרע הוא טוב. יש הבחנה והבדל גדול בין רע לטוב. אנו אומרים שלמרות שיש רע אנו מאמינים שגם לרע יש תפקיד. בסופו של חשבון גם עם הדברים הרעים אנו מצלחים להתמודד איתם ולא רק שהם לא ישתלטו על העולם ויקחו אותו למקום לא טוב, אנו מצליחים להשתמש ברע כדי לחזק את הכוחות של הטוב. הקב"ה ברא אתה עולם בצורה כזו שיש בחירה חופשית. כדי שיהיה בחירה חופשית הקב"ה נותן אפשרות לאדם לבחור בטוב או חס וחלילה גם לבחור ברע. למרות שבאופן מקומי מאד לא טוב שיש רע בעולם או שאנשים בוחרים להתרחק ממקור הטוב מה' בכל אופן בסך הכל בחשבון כללי של כל האנושות, העולם יגיע להשגים גדולים יותר ויהיה טוב יותר דווקא מכוח הבחירה החופשית שהיא זו שמאפשרת שיהיה רע בעולם. אם התשובה קשה לך את יכולה לשאול שוב ואני אנסה להסביר עוד יותר פשוט.
שאלה: הרהורי עבודה זרה: לאחרונה נכנסים לי הרהורי עבודה זרה, בעיקר בזמן התפילה או ברכות אבל גם בשאר הזמן. לפעמים בבית כנסת אני מרגיש שח"ו אני מתפלל לארון קודש או לדומם אחר שלידי. היצר הרע משקר לי ואומר שבגלל שה נמצא בכל מקום אז אפשר גם להתפלל דווקא לארון קודש ח"ו. לפעמים כשאני מכוון נכנס לי דמיון, למרות שלקב"ה אין שום תמונה, גוף ודמיון, מה אני אעשה?
תשובה: בשעה שאתה מתחיל לחשוב תחשוב על האותיות שבהם כותבים את שם ה', על זה מותר לחשוב. אם בכל אופן תמשיך בדרך לא רצויה להמשיך לדמיין דברים שאתה לא רוצה לחשוב עליהם, אני מציע ללכת לפסיכולוג קליני לבדוק האם הבעיה קשורה לברורי אמונה או שקשור לדברים יותר פשוטים שקשורים לנפש ולרגש.
שאלה: ניצולי האנדים ואכילת בשר אדם: לאחרונה קראתי את הספר "לחיות - סיפורם של ניצולי האנדים". המקרה קרה ב-1972 עת מטוס התרסק בשלג בהרי האנדים שבדרום אמריקה. לניצולים לא נותר דבר לאכול והם נאלצו לקבל החלטה קשה ומזעזעת: לאכול את בשר חבריהם המתים כדי לחיות ולהינצל. מתוך 45 נוסעים 16 אכן נותרו בחיים בזכות זה. מאז שגמרתי לקרוא את הספר, אני לא מפסיקה לחשוב על זה וחשוב לי מאוד לדעת מה דעת התורה וההלכה: האם הם נהגו נכון? האם במקרה כזה זה מה שצריך לעשות? האם זה משנה אם מדובר ביהודים או בגויים? האם יש "כללים והלכות" בדבר גם במצב כ"כ נורא?
תשובה: באופן פשוט, אם מדובר על מקרה של פיקוח נפש, כשהאפשרות היחידה שנשאר להם היה לאכול בשר אדם, אזי הם נהגו כהלכה.
שאלה: פסח-מוצרים : אנחנו בבית משתדלים שכל חמץ גמור, לא להשאיר למכירת חמץ ולמכור רק דברים שהם בלי חמץ אבל לא כשל"פ. לגבי האוכלים הבאים רצינו לדעת איזה מהם אפשר להשאיר ואיזה רצוי לא למכור? 1.אבקת מרק (2)שיבולת שועל. (3)חלווה. (4)דייסת תינוקות (5)קוקוס (6)קינואה (7)שוקולד צ יפס של אופניהיימר (8)אבקת אפיה (9)סוכר וניל (10) פודינג (11)אבקת סוכר (12)אבקת קקאו (13)תמצית אפייה. (14)שומשום (15)מולאסה לכבוד הרב וסליחה על הטירחה.
תשובה: אבקת מרק, אם היא מכילה קרוטונים או גלוטן היא חמץ גמור. וכן שבולת שועל. יתר הדברים אינם חמץ גמור.
שאלה: הכשרת מכונה לפסח: אני מפעיל מכונת פופקורן ומכונת סוכר (שערות סבתא). איך ניתן להכשירם לפסח? המרכיב היחידי של מכונת הסוכר הוא סוכר ושל הפופקורן הוא גרעינים שמן ומלח.
תשובה: מכונת סוכר   לכאורה אם המרכיב הוא רק סוכר לא צריך להכשיר. מכונת פופקורן   עירוי מים רותחים מספיק, לא נראה לי שצריכים לחשוש ליותר מזה. ממכונות שעושות פופקורן בלי שמן בכלל, גם יהודי אשכנז יכולים לאכול בפסח, משום שגם יהודי אשכנז יכולים לאכול קטניות שלא באו במגע עם מים בהכנתם לאכילה, כך כותב דעת תורה בתנ"ג.
שאלה: שמן קנולה: הרב כתב ששמן קנולה מותר לכתחילה לאשכנזים. אך כתוב עליו, "לאוכלי קטניות". לקנות בכל זאת? אם אני קונה שמן קנולה עם כשרות מהדרין, האם אפשר לסמוך על הכשרות גם בלי להתקשר ולברר?
תשובה: אומנם יש אשכנזים המהדרין ומחמירים בשמן קנולה, וכנראה אותה רבנות שנתנה את ההכשר סוברת כך, אולם אין הדבר מחייב את כל האשכנזים.
שאלה: בין אדם לחבירו: בדורו של אחאב נצחו אפילו שהיו עובדים לע"ז בגלל האהבה ששררה ביניהם, ואילו בדור דוד המלך הפסידו כי בעלי דלטורין היו. אדם שבא לשמים על מה הוא יקבל יותר שכר, או בעצם במה יותר כדאי להשקיע? נכון שבהכל אבל כמו שבעתיד אם נזכה נעסוק רוב היום בעבודת הלב כי זה יותר חשוב. אז במה עדיף להשקיע, מצוות שבין אדם למקום או מצוות שבין אדם לחברו? שלחתי פעם שאלה זאת לרב אחד והוא אמר שזו שאלה לא במקום. ממש לא הבנתי. ועוד ששאלתי ת"ח הוא הרהר ואמר לי שצריך לשאול זאת מרב גדול.
תשובה: בדורו של שאול הם היו דלטורין ולא של דוד. אלו שני דברים שונים, לא שמענו שאדם יגנוב ויגזול וישמור על פסח וכד'. ח לא באו לומר שדורו של אחאב הוא טוב יותר מדורו של שאול אלא רק שבתחום המלחמה לא הצליחו דורו של שאול במלחמה כי כחה של המלחמה היא באחדות. ח הסמיכו את זה לפסוק: "חבור עצבים אפרים" - כיש חיבור ואחדות אף שעובדים לעבודה זרה (עצבים) יכולים לעמוד מול הגויים. כך הסביר הרב זוין מדוע לא זכינו במלחמת השיחרור לשיחרורה של ירושלים, כי במלחמת השיחרור צבא ישראל היה מפוצל, היו אצ"ל, לח"י והגנה - ראשי תיבות: "אלה צבאות ה' ". אם אחד מהם היה משחרר את ירושלים היו מייחסים את זה להם אבל ירושלים שייכת לכלל ישראל ולכן במלחמת ששת הימים, שהיה צבא ישראל בשם כלל, התקיים הפסוק "ירושלים הבנויה כעיר שחוברה לה יחדיו" - היות וזה היה בשם כלל ישראל זכינו לשיחרורה של ירושלים תוך זמן קצר יחסית בזכות האחדות.
שאלה: אנוס בשינה: האם אדם שהלך לישון מאוחר ולא הצליח לקום מוגדר אנוס? (מבחינת תפילת תשלומין, וכו ). והאם שאדם עושה כך במודע?
תשובה: אני חושב שאם הוא הולך במודע אי אפשר להגיד שהוא אנוס, הוא מכניס את עצמו למצב. יש מושג כזה בהלכה: "תחילתו בפשיעה וסופו באונס". אם אדם חשב שיקום ואחר כך קרה לו אונס שהוא נרדם   הוא אנוס, אבל אם אדם הולך במודע   זה לא נקרא אנוס זה נקרא פושע. פושע אין לו תשלומים.
שאלה: הכשרת מדיח כלים לפסח: איך מכשירים מדיח כלים, שלא מגיע לחום של 100 מעלות, לפסח?
תשובה: לנקות היטב. את המסננת - או להעביר באש או לרכוש חדשה. להפעיל הפעלת סרק בחום המקסימלי.